列岫亭用范伯升韵
作者：韓元吉
朝代：宋

paragraphs: 自我來南溪，池塘幾春草。
結茅依雲端，愛此山回抱。
奇峰七十二，羅列景逾好。
豈殊謝公窗，澄江更縈繞。
孤城千家邑，一目可盡了。
植葵思夏深，種菊待秋杪。
物華靜中見，至理得深造。
東山與魯郊，底用評大小。
平生丘壑心，計拙詎能巧。
亭臯遠俗客，曳杖日頻到。
簞瓢樂未改，在澗槃亦考。
況有吾人詩，飄然異郊島。